
Crewch adnodd thematig sy’n seiliedig ar arteffact modern ar gyfer athrawon ei ddefnyddio i ysbrydoli dysgu plant (naill ai 3-7 oed neu 7-11 oed) mewn cyd-destun cwricwlwm modern. Gall yr adnodd gynnwys gweithgareddau cerddoriaeth, drama, dawns, celf, dylunio, ffilm, ac/neu’r cyfryngau. Cyfiawnhewch eich ymresymu gyda chyfeiriadau at ddamcaniaethwyr ac at ymchwil cyfredol perthnasol.

Cyflwyniad

Yn yr aseiniad yma mae gofyn cynllunio gweithgareddau sydd yn datblygu tri agwedd o’r celfyddydau mynegiannol o bersbectif Cymreig. Gall y gweithgareddau gyfuno nifer o agweddau o’r celfyddydau mynegiannol neu ddatblygu un agwedd yn unig. 
	Cyn cychwyn trafod yr aseiniad rhaid trafod beth a ystyrir yn gelfyddydau. Fel amlygwyd yn y teitl, mae nifer o agweddau i’r celfyddydau ond yn ei llyfr The Creative Arts: A Process Approach for Teachers and Children dywed Edwards (2010) ei fod yn bosib rhannu’r celfyddydau i 5 agwedd; “dawns, drama, cerddoriaeth, celfyddydau gweledol, a llenyddiaeth”
Fel gwelwyd yn nheitl yr aseiniad mae angen dewis arteffact neu gyfres o arteffactau gall eu defnyddio i ysbrydoli dysgu plant mewn cyd-destun cwricwlwm modern. Yr arteffactau rwyf wedi penderfynu eu defnyddio yw cyfres o luniau gan y pêl-droediwr ac arlunydd Owain Fôn-Williams. Yn enedigol o Benygroes, Gwynedd, mae bellach yn chwarae pêl-droed yn Yr Unol Dalaethau, ac yn parhau i ddarlunio nifer o wahanol fathau o luniau. Pan yn yr ysgol uwchradd, cafodd ei ysbrydoli i arlunio gan fireinio ei sgiliau gan ei athro celf. Yn dilyn llwyddiant tîm Cymru yn Ewro 2016, ble roedd Owain yn rhan o’r garfan daeth enwog wedi iddo wneud lluniau o rhai o chwaraewyr y garfan. Serch hyn rwyf wedi penderfynu canolbwyntio ar ei luniau o chwarelwyr yn Nyffryn Nantlle ar ddiwedd y pedwaredd-ganrif-ar-bymtheg a chychwyn yr ugeinfed ganrif.
Roedd yn ddewis hawdd gan fod chwareli yn rhan hanfodol o ddiwylliant, hanes ac amgylchedd Cymru. Mae un llun penodol o’r gyfres yn amlygu sut fywyd oedd bywyd chwarelwr yng Nghymru ar y pryd. Mae’r llun ‘Mewn undod mae nerth’ (gweler atodiad 2) yn dangos chwarelwyr yn protestio yn ystod y streic 1900-1903, cyfnod dylanwadol iawn ym mywydau pobl ac ar lenyddiaeth a chelf am flynyddoedd yn dilyn; “Mae effeithiau’r streic yn dal i’w teimlo hyd heddiw ym Methesda a’r cylch. Mae rhesi o dai’n dal i gael eu galw’n Dai Bradwyr gan fod y dynion oedd yn byw ynddynt wedi torri’r streic” (National Trust, Anhysbys).
Bydd y Cwricwlwm Cymreig yn rhedeg trwy bob un o’r gweithgareddau, oherwydd mae gan ddisgyblion hawl i “gael eu hunaniaeth ddiwylliannol gael ei gydnabod” (Dyfodol Llwyddiannus, 2015: 27). Gwelodd Donaldson bwysigrwydd mewn cael disgyblion i ddysgu am eu diwylliannau eu hunain.
“Dylid rhoi cyfleoedd i’r disgyblion, lle y bo hynny’n briodol, i ddatblygu a chymhwyso gwybodaeth a dealltwriaeth o nodweddion diwylliannol, economaidd, amgylcheddol, hanesyddol ac ieithyddol Cymru.”
(Datblygu’r Cwricwlwm Cymreig, 2003: t. 4)	

O fewn y gweithgareddau a baratowyd bydd dwy agwedd o’r Cwricwlwm Cymreig yn cael eu hannog a’u datblygu’n amlwg. Gan fod yr uned yn ymwneud â’r diwydiant llechi yng Nghymru, bydd y disgyblion yn gallu deall nodweddion diwylliannol a hanesyddol Cymru.
Bydd pob un o’r gweithgareddau yn datblygu sgiliau o fewn y cwricwlwm lansiwyd yn 2008 ond gydag un llygad at y dyfodol wrth ystyried y bydd cwricwlwm newydd yn dod yn sgil argymhellion adroddiad yr Athro Donaldson, “Dyfodol Llwyddiannus”. Yn y cwricwlwm newydd bydd sgiliau yn cael eu datblygu’n drawsgwricwlaidd ac felly byddaf yn ceisio gwneud hynny yn y gweithgareddau yma.
	Wrth ystyried tirwedd y byd addysg heddiw, mae disgwyl i athrawon i baratoi disgyblion ar gyfer swyddi sydd ddim eto’n bodoli. Mae rhai yn rhagdybio y bydd 65% o ddisgyblion ysgolion cynradd heddiw yn gweithio mewn swyddi sydd ddim eto’n bodoli (World Economic Forum, Anhysbys). Golyga hyn ei fod yn hanfodol bod disgyblion yn cael cyfleoedd i ddatblygu sgiliau cymhwysedd digidol yn yr ysgol; “Y nod yw datblygu sgiliau digidol y gellir eu defnyddio mewn cysylltiad ag ystod eang o bynciau a senarios, a rheiny’n rhai y gellir eu trosglwyddo i’r byd gwaith.” (Fframwaith Cymhwysedd Digidol, 2016: 2).  Yn y cwricwlwm sy’n dilyn argymhellion yr Athro Donaldson, bydd datblygu cymhwysedd digidol yn cymryd rhan gyfartal o’r cwricwlwm â datblygu llythrennedd a rhifedd. Felly, bydd y gweithgareddau yn datblygu sgiliau sydd yn disgyn o fewn Fframwaith Cymhwysedd Digidol Llywodraeth Cymru.
Bydd y gweithgareddau wedi eu hanelu tuag at ddisgyblion Cyfnod Allweddol 2, oherwydd bod y gweithgareddau mae hyn yn caniatáu yn galluogi’r disgyblion i fynd yn ddyfnach i ddysgu am ddiwylliant Cymru trwy ddatblygu sgiliau o fewn y celfyddydau mynegiannol.
	Gan mai datblygu sgiliau o fewn y celfyddydau mynegiannol bydd y disgyblion wrth iddynt fynd ati i wneud y gweithgareddau, does dim diben penodol i’r disgyblion ei gyrraedd; mae caniatáu i ddisgyblion i ddatblygu eu creadigrwydd yn bwysicach na’u gorfodi i gyrraedd safon benodol. Wrth drafod creadigrwydd dywed Einstein; "I am enough of an artist to draw freely upon my imagination. Imagination is more important than knowledge. For knowledge is limited, whereas imagination encircles the world" (Viereck, 1929: t. 117).
	Yn y paragraff blaenorol, amlygwyd pwysigrwydd caniatáu i ddisgyblion ddatblygu eu creadigrwydd, ond beth yn union yw creadigrwydd? Gan nad oes ffordd bendant i’w dracio a’i gofnodi, mae’n anodd iawn ei ddiffinio. Serch hynny, mae nifer wedi ceisio gwneud. Dywed Robinson (2015) mai creadigrwydd yw “rhoi eich dychymyg ar waith”.  Diffinia Barnes (2015) greadigrwydd fel y gallu i “gysylltu dau syniad neu fwy i greu syniad gwerthfawr newydd”. Dywed Malaguzzi bod creadigrwydd yn dod law yn llaw gyda chyfleoedd sydd yn cael eu cynnig i’r disgyblion; “y mwyaf o bosibiliadau sydd yn cael eu cynnig i blant, y mwyaf dwys fydd eu hysgogiad a bydd eu profiadau yn gyfoethocach” (Malley, M. et al. 2014 t. 13). Hynny yw, dylid athrawon roi rhyddid i ddisgyblion arbrofi er mwyn i’w creadigrwydd ddatblygu. Yn ychwanegol, mae datblygu creadigrwydd yn helpu disgyblion i wneud cysylltiadau rhwng gwahanol ardaloedd o’r celfyddydau mynegiannol (Sharp, 2004, t. 5). 
Yn y cwricwlwm cyfredol, gyhoeddwyd yn 2008, nid oes pwyslais digonol ar greadigrwydd. Felly, yn ei adroddiad “Dyfodol Llwyddiannus”, dywed Donaldson (2015) ei fod angen cael ei ystyried ymhellach yn y cwricwlwm sydd i ddod. Un o ddibenion y cwricwlwm fydd i wneud disgyblion yn “gyfranwyr mentrus, creadigol”. Felly dylid cymryd unrhyw gyfle i annog datblygiad creadigol mewn gwersi.






















Prif Gorff

Er nad oes gofyn uniongyrchol o fewn y cwestiwn i baratoi adnoddau sydd yn dilyn continwwm penodol, bydd y gweithgareddau a baratowyd yn llifo o un i’r llall; hynny yw, bydd y disgyblion yn adeiladu ar y wybodaeth maent yn eu dysgu, a’r sgiliau maent yn eu datblygu. Mae datblygu amryw o sgiliau ar draws uned o waith yn rhywbeth bydd pwyslais mawr arno yn y cwricwlwm newydd ac felly dylai athrawon gychwyn ymarfer hyn yn y cwricwlwm cyfredol a gyhoeddwyd yn 2008.
	Fel nodwyd eisoes, bydd y gweithgareddau yn cael eu hysgogi gan waith celf y pêl-droediwr ac arlunydd Owain Fôn-Williams. Wrth wneud hynny, caniateir i’r disgyblion ddatblygu sgiliau o’r celfyddydau mynegiannol wrth ddysgu am amryw o agweddau o Gymru, o fewn y Cwricwlwm Cymreig. Fel un a fagwyd yn Nyffryn Nantlle, teimla Owain Fôn-Williams ddylanwad y diwydiant chwareli ar yr ardal leol. Felly, arluniodd gyfres o luniau yn dangos bywyd chwarelwyr ar ddiwedd y bedwaredd-ganrif-ar-bymtheg a chychwyn yr ugeinfed ganrif. Yn ôl Fôn-Williams (2018) roedd 5 prif agwedd i fywyd chwarelwyr; “adra’, gwaith, capel, band, a’r ‘pub’” ac mae nifer o’i luniau yn dangos yr agweddau yma. Prif ddylanwad Owain wrth iddo fynd ati i arlunio oedd ei daid, oedd yn fachgen ifanc yn ystod streic Chwarel Penrhyn ac felly’r plentyn yn y llun ‘Mewn Undod mae Nerth’ yw ei daid. Roedd ei daid hefyd yn aelod o Fand Pres Dyffryn Nantlle sef y band dangosir yn y llun ‘Nantlle Vale Royal Silver Band’.
	Mae gwaith celf Owain Fôn-Williams yn dangos nifer o’r agweddau a welwyd yng ngwaith celf y darlunydd Pwyleg, Josef Herman (gweler atodiad 5), gellir casglu ei fod wedi bod yn ddylanwad arno wrth weithio ar y gyfres ‘Chwarelwyr’. Pan yn byw yng Nghymru, arluniodd Herman nifer o ddarnau o gelf yn dangos bywydau dynion yn y pyllau glo yn Ne Cymru, yn wahanol i luniau o chwarelwyr y Gogledd gan Fôn-Williams. Mae’r ddau arlunydd yn defnyddio arddull tebyg iawn ond gyda gwahaniaethau amlwg; mae lluniau Herman yn dywyll iawn ac mae lliw du yn cymryd rhan flaenllaw iawn yn y lluniau, er mwyn cyfleu tywyllwch y pyllau glo; tra mae Fôn-Williams yn defnyddio llwyd i gyfleu’r llwch oedd yn amgylchynu’r chwarelwyr wrth eu gwaith.
	Gan fod y diwydiant chwareli wedi bod yn rhan mor flaenllaw o ddiwylliant Cymru a’r Cymry, mae hyn yn cynnig cyfle euraidd i fynd â’r disgyblion ar Ymweliad Addysgiadol i gael profiad mwy uniongyrchol o fywyd sydd yn estron iddynt. Yn y gorffennol, roedd Ymweliadau Addysgiadol yn aml yn cael eu rhoi ar ddiwedd uned fel rhyw fath o wobr i’r disgyblion am gwblhau’r uned, ond nid yw hynny’n caniatáu i’r disgyblion ddefnyddio’r hyn maent yn eu dysgu o fewn gwaith yr uned.  Felly, cyn cychwyn yr uned gellir ymweld ag Amgueddfa Lechi Cymru yn Llanberis; wrth wneud hyn gall y disgyblion ddysgu am “rhan annatod o dirwedd a hanes Cymru [ers] canrifoedd” (Ymweliadau Ysgol Cynradd, Anhysbys) a defnyddio’r wybodaeth i gyfoethogi gwaith yr uned. 
Oherwydd y sefyllfa ariannol anodd, mae nifer o ysgolion yn pryderu am wario llawer o arian ar ymweliadau addysgiadol. Fodd bynnag, anogir ysgolion i ddefnyddio’r Grant Amddifadedd Disgyblion (sydd bellach yn Grant Datblygu Disgyblion) i ariannu ymweliadau. Yn yr adroddiad Defnyddio’r Grant Amddifadedd Disgyblion i gefnogi gweithgarwch celfyddydol a diwylliannol gan Lywodraeth Cymru (2014), trafodwyd buddion defnyddio’r GAD i gefnogi ymweliadau ysgol gan ddefnyddio ymweliad i’r Amgueddfa Lechi yn Llanberis fel astudiaeth achos. Wrth sôn am ddefnyddio’r GAD i gefnogi Ymweliadau Addysgol, dywed athro dosbarth:-
“Prin iawn fyddai’r cyfleoedd y tu allan i’r ysgol i’r dysgwyr hyn ymweld â’r lleoliadau diwylliannol hyn. Fel rheol, byddai’r grŵp yma o ddysgwyr yn ei chael yn anodd defnyddio profiadau allanol, ond mae’r profiad uniongyrchol o ymweld â’r amgueddfa wedi cael effaith gadarnhaol yn sicr ar eu gwaith.”
(Defnyddio’r Grant Amddifadedd Disgyblion i gefnogi gweithgarwch celfyddydol a diwylliannol, 2014: t. 14)

O fewn yr uned, bydd y disgyblion yn gwneud gwaith o fewn tri gwahanol agwedd, felly bydd y prif gorff wedi ei rannu yn dair adran.


Gweithgaredd 1
Mae’r gweithgaredd cyntaf yn datblygu dwy agwedd o’r celfyddydau mynegiannol, sef celf a cherddoriaeth. Bydd cyfle i’r disgyblion arfarnu esiamplau o’r ddwy agwedd a chael cyfle i weld esiamplau da a gweld arfer dda (gweler atodiad 6).
	Y dasg gyntaf o fewn y gweithgaredd gyntaf fydd astudio darn celf Fôn-Williams. Bydd y disgyblion yn astudio’r llun “Trin y Bloc” (gweler atodiad 3). Mae cwestiynau am y lluniau wedi eu paratoi ar gyfer y disgyblion a byddent yn cael cyfle i’w hateb am gynnwys y llun; “ydy’r dynion yn hapus?” a.y.y.b. Yn ogystal â holi cwestiynau am gynnwys y lluniau bydd gofyn i’r disgyblion drafod arddull y lluniau; hynny yw, byddent yn cael trafod y lliwiau sydd yn cael eu defnyddio; “beth mae hyn yn ei gyfleu?”. Rhywbeth arall gall ei drafod yw’r defnydd o siapiau afreolaidd.
	Tasg arall bydd cyfle i’r disgyblion ei wneud bydd edrych a thrafod y llun “Nantlle Vale Royal Silver Band” gan Fôn-Williams (gweler atodiad 4). Yn y llun, mae tri chwarelwr y tu allan i neuadd bentref Talysarn ble roedd y band pres yn ymarfer ar y pryd. Wedi i’r disgyblion allu dod i’r casgliad bod cerddoriaeth yn rhan fawr o fywyd chwarelwyr, bydd cyfle iddynt wrando ar ddarnau o gerddoriaeth bandiau pres a’u harfarnu. ‘Nythod Cacwn’ gan Band Pres Llareggub yw un o’r darnau oherwydd mae’n gyfle i ddisgyblion weld band pres cyfoes, yn ychwanegol i fandiau pres traddodiadol. Wrth arfarnu bydd disgwyl i’r athro a’r disgyblion drafod yr elfennau cerddorol gan ddefnyddio’r termau cywir; dylai ymgyfarwyddo â’r termau fod o fudd i’r disgyblion yn y dasg sydd yn dilyn yr arfarnu.  Rho’r cyfnod o arfarnu cyfle i’r disgyblion i “wrando ar gerddoriaeth a’i gwerthuso”. (Cerddoriaeth yng Nghwricwlwm Cenedlaethol Cymru, 2008, t. 14)
Yn dilyn yr arfarnu bydd y disgyblion yn cael defnyddio rhaglen GarageBand i drio cyfansoddi darnau o gerddoriaeth band pres, a byddent  yn cael cyfle i “[g]yfansoddi a threfnu cerddoriaeth” (Cerddoriaeth yng Nghwricwlwm Cenedlaethol Cymru, 2008, t. 10). Fel amlygwyd yn y paragraff blaenorol mae’r cyfle i’r disgyblion ymgyfarwyddo gyda’r elfennau cerddorol yn hanfodol ar gyfer y dasg. Gan eu bod yn gyfarwydd gydag elfennau cerddorol darnau cerddoriaeth bandiau pres byddent yn gwybod beth yw’r disgwyliadau o’u darnau cerddoriaeth. Wrth ystyried y dasg a’r sgiliau mae’n datblygu bydd y disgyblion yn “defnyddio ystod o feddalwedd i gynhyrchu a mireinio cydrannau” (Fframwaith Cymhwysedd Digidol, 2016). Mae’r dasg o gyfansoddi darn o gerddoriaeth yn hanfodol yn natblygiad creadigol disgyblion. Amlyga Hallam (2010) y cysylltiad rhwng cyfleoedd i wneud gweithgareddau cerddorol a chreadigrwydd, ond dywed ei fod yn angenrheidiol bod y gweithgareddau wedi eu “seilio ar greadigrwydd”; hynny yw, nid yw trafod cerddoriaeth yn ddigon i ddisgyblion ddatblygu. Mae’r gweithgaredd o gyfansoddi cerddoriaeth yn cyd-fynd gyda disgrifiad cyrhaeddiad lefel 4 yn “Cerddoriaeth yng Nghwricwlwm Cymru” (2008 t.6); bydd y disgyblion yn “dyfeisio ac ymgymryd â datblygiadau syml mewn perthynas â syniadau cerddorol i gynhyrchu cyfansoddiadau”.
Gan ystyried beth sydd wedi ei ddysgu, yn olaf bydd cyfle i’r disgyblion benderfynu beth nad ydyn nhw eto yn ei wybod am fywyd chwarelwyr gan benderfynu ar gwestiynau i holi chwarelwr. Yma, bydd gofyn i’r athro fod â gwybodaeth ddigonol am chwarelwyr i allu ateb cwestiynau’r disgyblion. Er mwyn gwneud y wers yn fwy hwyliog a byw i’r disgyblion gall yr athro chwarae rôl fel chwarelwr; golyga hyn y byddent yn siarad yn y person cyntaf ac yn trafod digwyddiadau a phrofiadau fel roedden nhw wedi eu profi go iawn.



Gweithgaredd 2
Yr agwedd o’r celfyddydau mynegiannol y bydd y gweithgaredd yma yn datblygu sgiliau o’i fewn fydd dylunio. 
	Yng nghyflwyniad y wers (gweler atodiad 7) bydd yr athro dosbarth yn gofyn i ddisgybl ddod i du blaen y dosbarth. Bydd y disgybl yn cael £5 gan yr athro dosbarth a bydd yr athro yn gofyn iddynt “wyt ti’n meddwl y buaset ti’n gallu byw gan ddefnyddio’r £5 y diwrnod?” Gan fod y disgybl yn yr ysgol gynradd a ddim mor ymwybodol o werth arian nac oedolion, mae tebygolrwydd uchel iddynt ddweud y buasai’n bosib. Os mai hynny yw’r achos bydd disgwyl i’r athro dosbarth amlygu costau nifer o bethau er mwyn i’r disgyblion ddeall nad yw’n bosib. Wedi i’r disgyblion hynny, bydd yr athro yn gofyn i’r disgyblion roi eu hunain yn esgidiau rhywun sydd angen bwydo teulu. Bydd y disgyblion yn debygol o ddweud bod hyn yn annheg ac felly bydd hyn yn arwain at drafodaeth o sut buasai’r disgyblion eisiau gwneud hyn yn deg. Gall hyn arwain at drafodaeth dosbarth am foeseg sydd yn cyd-fynd â llawlyfr ADCDF Llywodraeth Cymru; “trafod problemau moesegol a wynebir gan gymdeithas ac unigolion.” (Addysg ar gyfer Datblygu Cynaliadwy a Dinasyddiaeth Fyd-eang, 2008 t. 42).
	Yn dilyn y drafodaeth bydd yr athro yn dangos llun ‘Mewn Undod mae Nerth’ gan Owain Fôn-Williams. Yn y llun, dangosir pedwar chwarelwr yn protestio yn ystod streic chwarel Penrhyn a bydd yr athro yn dweud wrth y disgyblion eu bod yn protestio dros gyflog ac amodau gwaith. Cyn i’r disgyblion gychwyn ar y gweithgaredd bydd yr athro yn dweud wrthynt i roi eu hunain yn esgidiau’r chwarelwyr ac i ddychmygu bywyd o’u safbwynt nhw.
	Wedi i’r disgyblion ddysgu am y rhesymeg y tu ôl i’r streic bydd cyfle iddynt gymryd rhan mewn protest ar dir yr ysgol. Gan fod y cysyniad o brotest yn debygol o fod yn estron i’r rhan fwyaf o’r disgyblion bydd y disgyblion yn cael gweld lluniau o brotestiadau enwog i’w hysbrydoli. Wedyn, bydd y disgyblion yn cael mynd ati i greu placard i gario yn y brotest. Bydd y disgyblion yn cael arweiniad am beth maent yn protestio (sef y tâl annigonol, a chyflwr gwaith sâl yn y chwareli) , ac yn cael lluniau o blacards mewn gwahanol brotestiadau fel ysgogiad, a chael mynd ati i greu rhai eu hunain ar ganfas 2 droedfedd wrth 2 droedfedd. Rhoir hyn gyfle i’r disgyblion “[dd]ylunio a gwneud delweddau dau ddimensiwn” tra’n “archwilio, arbrofi a chymhwyso elfennau iaith weledol, cyffyrddol a synhwyraidd celf, crefft a dylunio” (Celf a dylunio yng Nghwricwlwm Cenedlaethol Cymru, 2008). 
	Gan fod disgyblion yn treulio’r rhan fwyaf o’u dyddiau o fewn yr ystafell ddosbarth a thu ôl i ddesg, bydd caniatáu’r disgyblion i fynd tu allan a phrotestio yn newid braf iddynt. Mae bod tu allan i’r ystafell ddosbarth yn golygu bod pynciau yn cael eu gwneud yn “fwy byw trwy ganolbwyntio ar ganlyniadau real.” (Greensted Junior School, Anhysbys).
	Yn ystod y brotest mi fydd yr  athro yn ffilmio’r disgyblion, a bydd hynny yn ddefnyddiol ar gyfer gwaith y disgyblion yng ngweithgaredd 3. 


Gweithgaredd 3
Yr agweddau o’r celfyddydau sydd yn cael eu datblygu yn y gweithgaredd yma yw drama, ffilm, a’r cyfryngau.
Oherwydd y disgwyl i athrawon gynllunio nifer o weithgareddau sy’n datblygu sgiliau o fewn y Fframwaith Cymhwysedd Digidol bydd datblygu sgiliau o fewn hynny yn rhan flaenllaw o’r gweithgaredd yma.
	Yn fras, o fewn yr adran yma, bydd disgyblion yn cael cyfle i weithio o fewn parau i greu eitem newyddion am y streic. Bydd pob disgybl yn cymryd rhan wahanol yn y creu, ond gyda’i gilydd bydd disgwyl iddynt greu eitem o safon uchel. Ni fydd posib i’r disgyblion wneud y gweithgaredd hwn heb ddefnyddio’r wybodaeth maent wedi dysgu yn y gweithgareddau blaenorol; hynny yw, bydd y gweithgaredd yn terfynu’r uned drwy gyfuno popeth mae’r disgyblion wedi dysgu. Ond er bod y disgyblion wedi dysgu llawer, bydd angen iddynt wneud ymchwil pellach i’w helpu i roi mwy o sylwedd i gynnwys yr eitem.
	Bydd y disgyblion yn cael cyfle i sgriptio, perfformio a golygu eitem newyddion am y streic yn chwarel Penrhyn. Mae addysgu drama i ddisgyblion yn hanfodol i roi cyfleoedd iddynt ddatblygu yn “gymdeithasol, deallusol, corfforol, emosiynol, moesol, ysbrydol, a diwylliannol” (Baldwin, Fleming, 2003: t.  18). 
	Fel dosbarth cyfan bydd y disgyblion yn cael gwylio eitem newyddion a thrafod os yw nhw’n eitem dda neu beidio (gweler atodiad 8), a thrafod beth yw’r wybodaeth sydd yn cael ei gyflwyno ynddo. Bydd yr athro dosbarth yn pwyntio allan rhai agweddau nodweddiadol o’r eitem. Dylai hyn annog y disgyblion i edrych yn fanylach i gynnwys yr eitem a meddwl beth fydd rhaid iddynt ei gyflwyno ar gyfer eu heitem. Bydd y cyflwyniad yma yn caniatáu i’r disgyblion ddatblygu’r sgil canlynol o fewn yr agwedd “Cydweithio a thrafod” o’r Fframwaith Llythrennedd Rhifedd (2016); “cyfrannu i drafodaeth grŵp... e.e cyflwyno syniadau perthnasol, crynhoi”. Wrth wneud hyn bydd yr athro, gyda chymorth y disgyblion yn gallu llunio strwythur ar gyfer eitem newyddion. Bydd hyn yn fath o Feini Prawf Llwyddiant gall y disgyblion ei ddefnyddio wrth iddynt fynd ati i gwblhau’r dasg.
	Yn dilyn y cyflwyniad bydd pob pâr yn cael dwy daflen waith  (gweler atodiad 9) i’w helpu i wneud ymchwil pellach. Ar y daflen gyntaf bydd bocsys yn llawn disgrifiadau o beth sydd yn yr eitem wreiddiol ac yn yr ail gall y disgyblion ysgrifennu’r hyn maent eisiau ei gyflwyno yn yr eitem. (Gweler yr atodiadau). Hynny yw, yn yr eitem wreiddiol roedd data yn cael ei drafod ac mae hynny’n cael ei ddangos ar y daflen, ond bydd angen casglu data ar gyfer eu heitem nhw.  Wrth gymharu’r ddwy daflen bydd gan y disgyblion syniad o beth fydd angen ymchwilio iddo ar gyfer yr eitem. Unwaith i’r disgyblion ddarganfod beth sydd angen ymchwilio bydd ganddynt gyfle i fynd ar gyfrifiaduron ac “addasu allweddeiriau a thechnegau chwilio i ddod o hyd i wybodaeth berthnasol” (Fframwaith Cymhwysedd Digidol, 2016). 
	Wedi iddynt gasglu’r wybodaeth berthnasol bydd y disgyblion, unwaith eto mewn parau, yn cael cyfle i lunio sgript. Gan ddefnyddio’r strwythur a grëwyd fel dosbarth yn y cyflwyniad bydd y disgyblion yn gallu cychwyn gweithio mewn parau i lunio sgript. Un o’r sgiliau o fewn y Fframwaith Llythrennedd a Rhifedd sydd yn cael ei ddatblygu wrth lunio sgript yw “ysgrifennu gyda’r diben yn amlwg gan ddangos ystyriaeth i’r darllenydd, e.e drwy ddefnyddio dyfeisiau cyflwyno”. (Fframwaith Llythrennedd a Rhifedd, 2014).  Bydd y disgyblion yn defnyddio HWB i ysgrifennu eu sgriptiau ac felly bydd yr athro yn gallu edrych ar y gwaith a’i asesu’n ffurfiannol. Mae hyn yn caniatáu i’r disgyblion addasu eu gwaith yn hytrach na chael adborth crynodol a golyga hyn bod yr athro yn cymryd rôl fel “cydlynydd, yn hytrach na fel rhywun sy’n rheoli’r dysgu” (Clarke, 2005). Gall yr adborth fod am unrhyw agwedd o’r gwaith ond gan fod y sgriptiau yn cael eu hysgrifennu gan ddisgyblion yng Nghyfnod Allweddol 2 bydd gofyn i’r athro dosbarth roi pwyslais ychwanegol ar eirfa gyfoethog. Bydd yr athro yn tynnu sylw at eiriau gall eu gwella gan ddefnyddio gwefreiriau. Un mudiad sydd yn gweld budd mawr o dynnu sylw disgyblion at fannau ble y gallent ddefnyddio gwell eirfa ydi Andrell Education, gyda’r cynllun Geirio Gwych. Dywed Andrell Education (2018) y dylai disgyblion ddefnyddio geirfa “uchelgeisiol” i ddatblygu, ac mae’r gweithgaredd yma yn caniatáu iddynt wneud union hynny.
	Unwaith i’r disgyblion orffen eu gwaith sgriptio ac i’r athro dosbarth ddweud ei fod yn hapus, bydd y disgyblion yn cael mynd ati i’w ffilmio. Bydd sgrin werdd wedi ei osod i fyny yn yr ystafell ddosbarth fel y gall y disgyblion gymryd cyfleoedd yn cyflwyno o’i flaen, neu fynd i rywle arall a chyfweld rhai o’u cyd-ddisgyblion. Mae’r cyfweliad yn rhoi cyfle i’r disgyblion gael chwarae rôl a golyga hynny bod y disgyblion yn gallu datblygu eu sgiliau llafar wrth drafod agweddau sydd yn newydd iddynt a defnyddio geirfa oedd yn estron iddynt cyn yr uned o waith. Mae’r ffaith bod cyfle i’r disgyblion chwarae rôl yn golygu bod y gweithgaredd yma yn disgyn o fewn ymagwedd ‘Mantle of the Expert’; “defnyddio cyd-destunau dychmygol i greu gweithgareddau pwrpasol sy’n denu sylw” (Mantle of the Expert, Anhysbys).
	Y cam olaf i’r disgyblion fydd lanlwytho eu gwaith i Windows Movie Maker neu iMovie, a’i olygu gan ychwanegu fideo o’r streic a gynhaliwyd yn y gweithgaredd blaenorol. Un o’r sgiliau bydd y disgyblion yn ei ddatblygu yma fydd “creu, casglu a chyfuno ystod o destun, delwedd, sain a fideo at ddibenion penodol.” (Fframwaith Cymhwysedd Digidol, 2016). Mae’r dasg yma hefyd yn caniatáu i ddisgyblion i “greu a throsglwyddo gwybodaeth ar ffurf testun, delweddau a sain, gan ddefnyddio ystod o galedwedd a meddalwedd TGCh.” (Technoleg gwybodaeth a chyfathrebu yng Nghwricwlwm Cenedlaethol Cymru, 2008 t. 13).
	I gloi’r uned a dathlu gwaith y disgyblion fe fydd sesiwn “Premiere” yn cael ei gynnal yn y dosbarth (gweler atodiad 10). Ni fydd hyn y golygu dim mwy na gosod carped coch allan i’r disgyblion ac iddynt gael ‘chydig o ‘popcorn’ wrth wylio eu heitemau, ond bydd gwneud sioe fawr o wylio’r fideos yn golygu y bydd y disgyblion yn teimlo bod eu gwaith yn cael ei werthfawrogi. Mae hyn yn caniatáu i ddathlu’r gwaith a gallu asesu cyfoedion wrth ddatblygu eu sgiliau personol a chymdeithasol wrth ddathlu llwyddiannau eraill.



































Casgliad

Fel amlygwyd yn y cyflwyniad, yn yr aseiniad roedd gofyn i baratoi tri gweithgaredd sydd yn ennyn diddordeb disgyblion yn y celfyddydau mynegiannol. Disgwylir hefyd i’r gweithgareddau ddatblygu sgiliau o fewn y cwricwlwm cyfredol gyhoeddwyd yn 2008 gan Lywodraeth Cymru, ond gyda llygad ymlaen i’r dyfodol a’r cwricwlwm fydd yn cael ei lansio o sgil adroddiad Dyfodol Llwyddiannus yr Athro Donaldson.
	Yn y cwricwlwm newydd bydd pwyslais llawer iawn mwy ar y celfyddydau ac annog creadigrwydd ymysg y disgyblion, ac amlygir hyn yn un o argymhellion y cwricwlwm newydd; dylai disgyblion gael cyfleoedd i ddatblygu i fod yn “gyfranwyr mentrus, creadigol” (Dyfodol Llwyddiannus, 2015 t. 29). Golyga hyn bwyslais ychwanegol ar fwy o gyfleoedd i ddisgyblion ddatblygu eu creadigrwydd nac yn y cwricwlwm presennol. Nid oes llawer o gyfeiriadau tuag at yr agweddau o’r celfyddydau, amlygwyd yn nheitl yr aseiniad, yn y cwricwlwm presennol. Un esiampl o hynny yw mai dim ond un cyfeiriad tuag at ysgrifennu a pherfformio dramâu sydd yn ymddangos ym mhob un o’r llinynnau o’r Fframwaith Llythrennedd a Rhifedd Cyfnod Allweddol 2.
	Yn ychwanegol, bydd rhoi cyfleoedd i’r disgyblion ddatblygu sgiliau cymhwysedd digidol hefyd yn cymryd rôl fwy blaenllaw yn y cwricwlwm newydd. Bydd cymhwysedd digidol yn un o dri phrif gyfrifoldeb trawsgwricwlaidd cyfartal gydag iaith a llythrennedd, a rhifedd yn y cwricwlwm newydd. Mae’r datblygiad yma wedi dod fel ymateb i’r ffaith bod angen i ddisgyblion gael gafael da ar sgiliau cymhwysedd digidol i’w paratoi yn well ar gyfer cystadlu am swyddi yn y dyfodol. Dywed y Grŵp Llywio TGCh i Lywodraeth Cymru bod “cymhwysedd digidol yn fwyfwy hanfodol ar gyfer dysgu a bywyd ac y dylid rhoi statws tebyg iddo yn y cwricwlwm i’r hyn sydd gan llythrennedd a rhifedd” (Dyfodol Llwyddiannus, 2015 t. 40). Yn ychwanegol i gael rôl fwy blaenllaw fel cyfrifoldeb trawsgwricwlaidd, amlinellwyd argymhelliad arall gan y Grŵp Llywio TGCh y dylai cymhwysedd digidol hefyd gael ei ystyried yn “pedwerydd pwnc gwyddonol.... a dylai dderbyn yr un statws â’r tri phwnc gwyddonol arall.” (Adroddiad y Grŵp Llywio TGCh i Lywodraeth Cymru, 2013 t. 4).
Gan fod tirwedd byd gwaith yn newid mor sydyn, dylai athrawon sicrhau bod disgyblion yn datblygu gymaint o sgiliau a phosib ar draws ystod eang o agweddau, a bydd y cwricwlwm newydd yn caniatáu hynny. Diben arall y cwricwlwm yw bod disgyblion fod yn dod yn “ddysgwyr uchelgeisiol, galluog” sydd yn “mwynhau datrys problemau” (Dyfodol Llwyddiannus, 2015 t. 29). Mae creadigrwydd a’r gallu i ddatrys problemau yn dod law yn llaw ac felly mae’n hanfodol bod disgyblion yn cael y cyfleoedd i ddatblygu eu creadigrwydd yn yr ysgol.
	Fel amlygwyd eisoes, bydd Cwricwlwm Cymreig yn cymryd rôl hanfodol yn y cwricwlwm sydd yn dod yn sgil adroddiad yr Athro Donaldson oherwydd y gwelai bwysigrwydd rhoi cyfleoedd i ddisgyblion ddysgu am eu hunaniaeth eu hunain.  Ond wrth symud ymlaen, ni ddylai’r Cwricwlwm Cymreig gael ei ystyried yn rhywbeth sydd yn sefyll ar wahân o’r cwricwlwm cenedlaethol; “ni ddylai cyfeirio at y Cwricwlwm Cenedlaethol a’r Cwricwlwm Cymreig ar wahân, ond at un Cwricwlwm i Gymru” (Llywodraeth Cymru, 2013, t. 9).
	Yn ôl gofyn yr aseiniad roedd rhaid paratoi gweithgareddau oedd yn dod o fewn y cwricwlwm presennol, wrth gadw llygaid ymlaen i’r dyfodol a’r cwricwlwm sydd yn dod yn y blynyddoedd nesaf. Fel blas o’r cwricwlwm sydd i ddod, roedd rhaid i’r gweithgareddau i gyd gael eu clymu gyda’r un arteffact trawsgwricwlaidd. Nid yw’r cwricwlwm presennol yn caniatáu gwneud hyn yn hawdd ac felly bydd y cwricwlwm newydd yn fuddiol iawn i athrawon wrth iddynt gynllunio. Yn ôl Barnes (2015), bydd cwricwlwm sydd yn annog addysgu trawsgwricwlaidd yn cymell disgyblion ac yn cadw eu sylw trwy dynnu eu sylw tuag at brydferthwch y byd o’u cwmpas. 

